text: Sauer-Danfoss 50 år
  11 november 2011 kl. 12.39
  Sauer-Danfoss i Nordborg fejrer fredag 50-års jubilæum.
  Mads Clausen stiftede i 1933 virksomheden Dansk Køleautomatik- og Apparat-Fabrik. I 1946 skiftede virksomheden navn til Danfoss A/S, og fra 1950erne udviklede Danfoss sig til Europas største fabrik for køle- og varmeautomatik. 
  I 1961 udvidede Danfoss A/S forretningen med produktion af hydrauliske motorer. Gennembruddet kom med en aftale med den amerikanske producent Char-Lynn, der gav Danfoss A/S en eksklusiv ret til at fremstille en række af Char-Lynns produkter i Europa.
  Senere gik hydraulik-firmaet sammen med en tysk virksomhed, og resultatet blev Sauer-Danfoss.
  Danfoss har 76 procent af aktierne i Sauer-Danfoss. Virksomheden har 1.100 ansatte i Danmark og 6.000 i hele verden.
  